Мы махуэхэм
Жэпуэгъуэм и 12, щэбэт
Къупщхьэ узым ебэныным и дунейпсо махуэщ
Бзу лъэтэжхэм я дунейпсо махуэщ
Испаныбзэм и махуэщ
Армением щагъэлъапIэ зэдзэкIакIуэм и махуэр
Армением тутын емыфэным и махуэу щагъэуващ
Бразилием щагъэлъапIэ сабийхэм я махуэр
УФ-м и МВД-м и медицинэ IуэхущIапIэхэм я махуэщ. 1921 гъэм РСФСР-м и НКВД-м и управленэ нэхъыщхьэм унафэ къыдигъэкIащ милицэм къулыкъу щызыщIэхэм медицинэ дэIэпыкъуныгъэ щагъуэтын IуэхущIапIэхэр къызэIухыным теухуауэ.
Ди эрэм ипэкIэ 782 гъэм Ереван къалэм (иджы ар Армением и щыхьэрщ) и лъабжьэр ягъэтIылъащ.
1492 гъэм Колумб Христофор Сан-Сальвадор хытIыгур къигъуэтащ. Аращ Америкэр зэрыщыIэр къыщихутауэ къалъытэри икIи США-м ар Колумб и махуэу щагъэлъапIэ.
1775 гъэм США-м и дзэ-тенджыз флотыр къызэрагъэпэщащ.
1822 гъэм Бразилием щхьэхуитыныгъэ игъуэтащ — ар Португалием къыхэкIащ.
1897 гъэм Урысейм щыяпэу футболымкIэ зэхьэзэхуэ щекIуэкIащ.
1901 гъэм Рузвельт Теодор США-м и президентым и хэщIапIэм Унэ хужь фIищащ.
1924 гъэм Украинэм хыхьэу Молдавие АССР-р къызэрагъэпэщащ.
1944 гъэм Алыджым и къалащхьэ Афины нэмыцэ зэрыпхъуакIуэхэм къыIэщIагъэкIыжащ.
1957 гъэм Къэбэрдей-Балъкъэр къэрал университетыр къызэIуахащ. Абы и япэ ректору ягъэуват Бэрбэч ХьэтIутIэ. Иджы абы и цIэр а еджапIэ нэхъыщхьэм зэрехьэ.
1960 гъэм КПСС-м и ЦК-м и Япэ Секретарь Хрущёв Никитэ ООН-м и Ассамблее Нэхъыщхьэм и 15-нэ зэхуэсым къыщыпсэлъащ.
1968 гъэм Мексикэм и къалащ-хьэ Мехикэ къыщызэIуахащ ХIХ Гъэмахуэ Олимп Джэгухэр. Зэпеуэхэр жэпуэгъуэм и 12 — 27-хэм екIуэкIащ.
1999 гъэм Босниемрэ Герцеговинэмрэ я къалащхьэ Сараевэ дунейм къыщытехьа щIалэ цIыкIум ЩIым цIыхуу щыпсэум я бжыгъэр мелардих иригъэкъуауэ къалъытауэ щытащ.
Совет актёр, кинорежиссёр, сценарийхэр зытхыу щыта, СССР-м и цIыхубэ артист Быков Ролан къызэралъхурэ илъэс 90 ирокъу.
Италием щыщ оперэ уэрэджыIакIуэ цIэрыIуэ Паваротти Лучанэ къызэралъхурэ илъэс 84-рэ ирокъу.
Совет актёр, Урысейм и цIыхубэ артист Васильев Юрий къызэралъхурэ илъэс 80 ирокъу.
Тхыдэ щIэныгъэхэм я доктор, КъБКъУ-м и профессору, ЩIДАА-м и академикыу щыта Быж Алий къызэралъхурэ илъэс 82-рэ ирокъу.
КъБР-м, Ингушым, Осетие Ипщэм щIыхь зиIэ я артисткэ Кърым Иринэ къыщалъхуа махуэщ.
Къэрал къулыкъущIэ, УФ-м и Правительствэм и УнафэщIым и къуэдзэу, финансхэмкIэ министру щыта, УФ-м и Къэзыбж палатэм и унафэщI Кудрин Алексей и ныбжьыр илъэс 59-рэ ирокъу.
Урысей уэрэджыIакIуэ, Дагъыстэнымрэ УФ-мрэ щIыхь зиIэ я артисткэ Жасмин (Семендуевэ Сарэ) и ныбжьыр илъэс 42-рэ ирокъу.
Дунейм и щытыкIэнур
«pogoda.yandex.ru» сайтым зэритымкIэ, Налшык пшэр техьэ-текIыу щыщытынущ, пIалъэ-пIалъэкIэрэ уэшх къыщешхынущ. Хуабэр махуэм градус 12 — 13, жэщым градуси 5 — 7 щыхъунущ.
Жэпуэгъуэм и 13, тхьэмахуэ
Дуней къэхъукъащIэ шынагъуэхэм къашэ гузэвэгъуэхэр гъэмэщIэным и дунейпсо махуэщ
Астрономием и дунейпсо махуэщ
Урысейм щагъэлъапIэ Мэкъумэш хозяйствэмрэ мэкъуэшхэкIхэм елэжь промышленностым и лэжьакIуэхэмрэ я махуэр
Белоруссием и щэнхабзэм IэнатIэм и лэжьакIуэхэм я махуэщ
Украинэм щагъэлъапIэ художникым и махуэр
Азербайджаным и гъущI гъуэгу лэжьакIуэм и махуэщ
1792 гъэм Вашингтон ухуэн щыщIадзащ США-м и президентым и хэщIапIэр.
1827 гъэм урысей дзэ флотым и гидрографие къулыкъур къызэрагъэпэщащ.
1883 гъэм Петербург къыщызэрагъэпэщащ Театрым и лэжьакIуэхэм я Урысейпсо зэгухьэныгъэр.
1904 гъэм Тэрч-Псыжь полкым хыхьэ адыгэ шууищэм хэтхэм зыкъаIэтащ.
1941 гъэм Инджылызым и кхъухьлъатэхэм Германием и Нюрнберг къалэм бомбэхэр щрадзыхащ.
1944 гъэм советыдзэхэр Ригэ къалэм дыхьащ.
2006 гъэм Пан Ги Мун ООН-м и секретарь нэхъыщхьэу хахащ.
Къэрал лэжьакIуэ Къатхъэн Назир къызэралъхурэ илъэси 128-рэ ирокъу.
Къэрал, парт лэжьакIуэ, нартыхугъэкI цIэрыIуэ, КъБР-м мэкъумэш хозяйствэмкIэ щIыхь зиIэ и лэжьакIуэ, ГуащIэдэкIым и Бэракъ Плъыжь орденищ зыхуагъэфэщауэ щыта ХьэщIэлI Мухьэмэд къызэралъхурэ илъэси 108-рэ ирокъу.
Инджылыз политик, жылагъуэ лэжьакIуэ, Великобританием и премьер-министру илъэс 11-кIэ щыта Тэтчер Маргарет къызэралъхурэ илъэс 94-рэ ирокъу.
Режиссёр, сценарийхэр зытх, СССР-м и цIыхубэ артист, СССР-м и Къэрал саугъэтыр зрата, «Хэкум и пащхьэм щиIэ фIыщIэм папщIэ» орденым и нагъыщэ псори зыхуагъэфэща Захаров Марк къызэралъхурэ илъэс 86-рэ ирокъу.
УФ-м щIыхь зиIэ и артист Крамаров Савелий къызэралъхурэ илъэс 85-рэ ирокъу.
Дунейм и щытыкIэнур
«pogoda.yandex.ru» сайтым зэритымкIэ, Налшык пшэр техьэ-текIыу щыщытынущ. Хуабэр махуэм градус 18 — 20, жэщым градуси 8 — 9 щыхъунущ.
Жэпуэгъуэм и 14, блыщхьэ
Мардэхэм я дунейпсо махуэщ. 1946 гъэм къызэрагъэпэщащ СтандартизацэмкIэ дунейпсо зэгухьэныгъэр
Белоруссием анэм и махуэр щагъэлъапIэ
1851 гъэм Лондон къыщызэрагъэпэщащ «Рейтер» инджылыз хъыбарегъащIэ агентствэр. Ар иджыпсту дунейм щынэхъ ин дыдэхэм ящыщщ.
1860 гъэм Петербург Мариинскэ опернэ театр къыщызэIуахащ.
1926 гъэм Лондон къыщыдэкIащ «Винни-Пух» тхылъыр, Милн Алан Александр и IэдакъэщIэкIыр. Ар бзэ куэд дыдэкIэ зэрадзэкIащ, экземпляр мелуан бжыгъэкIи къыдэкIащ. Заходер Борис урысыбзэм къригъэзагъэри, ди къэралми ар таурыхъ нэхъ гъэщIэгъуэн дыдэхэм хабжэ щыхъуащ.
1943 гъэм Запорожье къалэр нэмыцэ-фашист зэрыпхъуакIуэхэм къыIэщIагъэкIыжащ.
1944 гъэм МГУ-м нэгъуэщI къэрал IуэхухэмкIэ и факультетым зэреджэр Москва дэт, къэрал зэпыщIэныгъэхэмкIэ къэрал институт жиIэу зэрахъуэкIащ.
1957 гъэм и лъэщагъ псомкIи лажьэу яутIыпщащ Индыл (Волгэ) псым тращIыхьа ГЭС-р.
1964 гъэм Хрущёв Никитэ КПСС-м и ЦК-м и Япэ секретарь, СССР-м и Министрхэм я Советым и УнафэщI къулыкъухэм къытрагъэкIащ.
1964 гъэм Брежнев Леонид КПСС-м и ЦК-м и Секретарь Нэхъыщхьэ къулыкъум ягъэуващ.
Урысей пащтыхь гуащэ, Павел Езанэм и щхьэгъусэ, къэралым и императору щытахэу Александр Езанэмрэ Николай Езанэмрэ я анэ Романовэ Марие къызэралъхурэ илъэс 260-рэ ирокъу.
США-м и 34-нэ президенту щыта Эйзенхауэр Дуайт къызэралъхурэ илъэси 129-рэ ирокъу.
Кинорежиссёр, актёр, сценарийхэр зытх, оператор, УФ-м и цIыхубэ артист Чухрай Павел и ныбжьыр илъэс 73-рэ ирокъу.
Режиссёр, КъБР-м гъуазджэ-хэмкIэ щIыхь зиIэ и лэжьакIуэ Темрокъуэ Риммэ къыщалъхуа махуэщ.
Гимнаст цIэрыIуэ, Олимп Джэгухэм медаль 15 (абыхэм ящыщу блыр дыщэу) къыщызыхьа Андрианов Николай къызэралъхурэ илъэс 67-рэ ирокъу.
Хоккеист, гъэсакIуэ, Олимп Джэгухэм тIэунейрэ я чемпион, къэралым, Европэм, дунейм я чемпионатхэм мызэ-мытIэу щытекIуа Касатонов Алексей и ныбжьыр илъэс 60 ирокъу.
Модельер, УФ-м и цIыхубэ художник Юдашкин Валентин и ныбжьыр илъэс 56-рэ ирокъу.
Урысей футболист, Урысейм спортымкIэ щIыхь зиIэ и мастер, «Хэкум и пащхьэ щиIэ фIыщIэхэм папщIэ» орденым и еплIанэ нагъыщэр, ЩIыхь орденыр зыхуагъэфэща Онопкэ Виктор и ныбжьыр илъэс 50 ирокъу.
Ставрополь щIыналъэм и губернатор Владимиров Владимир и ныбжьыр илъэс 44-рэ ирокъу.
Дунейм и щытыкIэнур
«pogoda.yandex.ru» сайтым зэритымкIэ, Налшык уэфIу щыщытынущ. Хуабэр махуэм градус 21 — 22-рэ, жэщым градуси 8 — 10 щыхъунущ.
